ΓΡΑΠΤΗ ΕΡΩΤΗΣΗ E-1684/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στην Τσεχική Δημοκρατία

Η συνεργασία στον τομέα της εκπαίδευσης αποτελεί μια από τις σημαντικότερες, αφορώσες άμεσα τους πολίτες, μορφές συνεργασίας μεταξύ των κρατών μελών της Ένωσης και των υποψηφίων προς ένταξη σε αυτήν χωρών.

Ποιο είναι το συνολικό ύψος του ποσού που διατέθηκε στην Τσεχική Δημοκρατία στο πλαίσιο του προγράμματος Phare για την συνεργασία αυτή το 1997; Ποιο ποσοστό αντιπροσωπεύει το ποσόν αυτό από τους συνολικούς πόρους του προγράμματος Phare που διατέθηκαν στην εν λόγω χώρα κατά το έτος αυτό;

Κοινή απάντηση

του κ. van den Broek εξ ονόματος της Επιτροπής

στις γραπτές ερωτήσεις E-1682/98, E-1683/98 και E-1684/98

(2 Ιουλίου 1998)

Η Κοινότητα αποδίδει ιδιαίτερη σημασία στην ανάπτυξη της ποιοτικής εκπαίδευσης και στην εφαρμογή του συστήματος επαγγελματικής επιμόρφωσης σε όλα τα υποψήφια κράτη της Κεντρικής και Ανατολικής Ευρώπης. Πόροι του προγράμματος Phare έχουν διατεθεί από το 1992 για τη βελτίωση των συστημάτων εκπαίδευσης στις χώρες αυτές. Ειδικότερα, το πρόγραμμα Tempus έχει συμβάλει ουσιαστικά στην επίτευξη των στόχων της αναδιοργάνωσης της ανώτερης εκπαίδευσης και έχει δημιουργήσει τη βάση για συνεργασία μεταξύ των ιδρυμάτων ανώτερης εκπαίδευσης στις χώρες αυτές αλλά και στα προγράμματα των χωρών της Κοινότητας. Η Κοινότητα έχει επιτρέψει τη συμμετοχή των χωρών αυτών στα προγράμματά της όπως το Leonardo και το Socrates.

Κατά το 1997, έχουν διατεθεί για την εκπαίδευση οι παρακάτω πόροι του προγράμματος Phare:

- Ουγγαρία

Η ενίσχυση από το πρόγραμμα Phare στα σχετικά με την εκπαίδευση προγράμματα στην Ουγγαρία ανήλθε στο ποσό των 11 εκατ. ECU κατά το 1997. Οι αριθμοί αυτοί αντιπροσωπεύουν το 12,5 % των πόρων που θα διατεθούν από το Εθνικό Ουγγρικό Πρόγραμμα Phare κατά το 1997.

Από το ποσό που αναφέρθηκε παραπάνω, 7 εκατ. ECU έχουν διατεθεί ειδικά για τη συμμετοχή της Ουγγαρίας στο πρόγραμμα Tempus και 4 εκατ. ECU για την ενίσχυση της συμμετοχής της Ουγγαρίας στα κοινοτικά προγράμματα Leonardo, Socrates και Νεολαία για την Ευρώπη.

- Σλοβενία

Ενίσχυση προς την ανώτερη εκπαίδευση: 0,3 εκατ. ECU για τη στήριξη της ανώτερης εκπαίδευσης μέσω ενός αριθμού δραστηριοτήτων, συμπεριλαμβανομένης της έδρας Jean Monet, υποτροφίες για το Κολλέγιο της Ευρώπης στη Bruges και για άλλα πανεπιστήμια, ανάπτυξη των προγραμμάτων διδασκαλίας που αναφέρονται στις ευρωπαϊκές σπουδές και την ερευνητική συνεργασία, καθώς και ένα ερευνητικό πρόγραμμα για τις ευρωπαϊκές υποθέσεις.

Επαγγελματική εκπαίδευση: 1 εκατ. ECU για την ενίσχυση της δημιουργίας ενός συστήματος δια βίου μαθητείας στους νέους και στους ενήλικες, περαιτέρω ανάπτυξη των ποιοτικών πλευρών της επαγγελματικής εκπαίδευσης και επιμόρφωσης και επικέντρωση σε περιφερειακές και τομεακές περιοχές όπως η ανάπτυξη συγκρίσιμων προσόντων και κανονισμών στον τομέα αυτόν.

Επαγγελματικά προσόντα: 1 εκατ. ECU για την ενίσχυση της ανάπτυξης ενός συστήματος πιστοποίησης για την επαγγελματική εκπαίδευση με σκοπό τη δημιουργία ενός εύκαμπτου προγράμματος και ενός προγράμματος με ανταπόκριση για την υποδομή της επαγγελματικής επιμόρφωσης των ενηλίκων. Τη διαχείριση των δυο αυτών προγραμμάτων θα πρέπει να αναλάβει το Υπουργείο Εκπαίδευσης και Αθλητισμού.

Πρόγραμμα Tempus II: 1,25 εκατ. ECU.

Η συμμετοχή της Σλοβενίας στα προγράμματα σχετικά με την εκπαίδευση (Socrates, Leonardo και Νεολαία για την Ευρώπη) είναι στο στάδιο της προετοιμασίας, ενώ εκκρεμεί ακόμα η περάτωση της διαδικασίας επικύρωσης της Ευρωπαϊκής Συμφωνίας.

Τα ποσά που έχουν διατεθεί για την εκπαίδευση ανέρχονται σε 3,55 εκατ. ECU που αντιπροσωπεύουν το 14,2 % του ολικού προϋπολογισμού για τη Σλοβενία κατά το 1997.

- Τσεχική Δημοκρατία

Πρόγραμμα Tempus II: 3 εκατ. ECU.

Ενίσχυση της συμμετοχής στα κοινοτικά προγράμματα που σχετίζονται με την εκπαίδευση (Socrates, Leonardo και Νεολαία για την Ευρώπη): 3,5 εκατ. ECU.

Τα ποσά που έχουν διατεθεί για την εκπαίδευση ανέρχονται σε 6,5 εκατ. ECU και αντιπροσωπεύουν το 18,5 % του συνολικού προϋπολογισμού για τη Τσεχική Δημοκρατία κατά το 1997.